Komisijos Reglamentas (EB) Nr. 586/2001
2001 m. kovo 26 d.
dėl Tarybos reglamento (EB) Nr. 1165/98 dėl trumpojo laikotarpio statistikos įgyvendinimo apibrėžiant Pagrindines pramonines grupes (PPG)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 19 d. Tarybos reglamentą (EB) Nr. 1165/98 [1] dėl trumpojo laikotarpio statistikos, ir ypač į jo 3 straipsnį ir 17 straipsnio c punktą,
kadangi:
(1) Reglamentas (EB) Nr. 1165/98 nustatė bendrą Bendrijos trumpojo laikotarpio statistinių duomenų apie ekonominį ciklą rengimo sistemą.
(2) Pagal Reglamento (EB) Nr. 1165/98 3 straipsnį ir 17 straipsnio c punktą būtinos įgyvendinimo priemonės apibrėžiant Pagrindines pramonines grupes (PPG).
(3) Pagrindinių pramoninių grupių (PPG) apibrėžimas yra pagrįstas statistiniu Europos bendrijos ekonominės veiklos rūšių klasifikatoriumi, pateiktu Tarybos reglamente (EEB) Nr. 3037/90 [2] su paskutiniais pakeitimais, padarytais Komisijos reglamentu (EEB) Nr. 761/93 [3] (NACE, 1 red.). Šiame klasifikatoriuje į Pagrindines pramonines grupes (PPG) skirstoma pagal grupių (3 ženklų) lygį.
(4) Šiame reglamente numatytos priemonės atitinka Tarybos sprendimu 89/382/EEB, Euratomas [4] įsteigto Statistikos programų komiteto pareikštą nuomonę,
PRIĖMĖ ŠĮ REGLAMENTĄ:
1 straipsnis
Pagrindinių pramoninių grupių (PPG) apibrėžimas
NACE 1 red. nurodytų grupių duomenų paskirstymas pagal Pagrindines pramonines grupes (PPG) apibrėžiamas šio reglamento priede.
2 straipsnis
Duomenų pagal NACE 1 red. grupių lygį neturėjimas
Valstybės narės, kurios Reglamente (EB) Nr. 1165/98 nurodytų statistinių duomenų neapskaičiuoja pagal NACE 1 red. grupių lygį, gali apskaičiuoti nacionalinius svorius pagal skyrių grupes, kad galėtų skyrių duomenis suskirstyti į grupes.
Valstybės narės, iki galo arba iš dalies skirstančios duomenis į Pagrindines pramonines grupes pagal NACE 1 red. skyrius, informuoja Eurostatą apie svorius, naudojamus suskirstymui pagal NACE 1 red. grupes.
3 straipsnis
Apibrėžimų taikymas
Valstybės narės taiko šio reglamento priede išdėstytus apibrėžimus statistiniams duomenims, perduotiems pagal Reglamentą (EB) Nr. 1165/98, ne vėliau kaip po trijų mėnesių nuo šio reglamento įsigaliojimo; valstybės narės, taikydamos priede išdėstytus apibrėžimus, imasi būtinų priemonių, užtikrinančių, kad esami statistiniai duomenys, kuriems taikomas Reglamentas (EB) Nr. 1165/98, būtų patikslinti juos perskaičiuojant arba įvertinant pagal šiuos apibrėžimus.
4 straipsnis
Informacija apie apibrėžimų atitiktį
Kiekviena valstybė narė Komisijos prašymu perduoda Komisijai visą reikiamą informaciją apie šio reglamento priede išdėstytų apibrėžimų atitiktį toje valstybėje narėje.
5 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. kovo 26 d.